Det vækker stor frustration hos Lukas Hainer Kjær.

Hver dag tager han toget fra Odense til Svendborg og tilbage igen.

Hvis han kommer for sent til undervisning, er der nemlig ikke nogen kære mor.

- En stor del af mit fravær skyldes togforsinkelser. Når jeg skal til eksamen, tager jeg toget et par afgange tidligere. Jeg tør ikke satse på at tage det tog, der passer bedst.

Den frustration kan Terese Berg nikke genkendende til. Hun har været daglig bruger af Svendborgbanen siden 2013.

Terese Berg er så træt af forsinkelserne på Svendborgbanen, at hun nu er ved at tage kørekort. (Foto: Jakob Høstrup)

Men nu har hun fået nok. Frustrationerne over de mange aflysninger er blevet for meget.

- Jeg er begyndt at tage kørekort. Jeg synes, det er en skam, at jeg føler mig tvunget til at fravælge offentlig transport. Det er både bedre for miljøet og billigere at tage toget. Men nu vil jeg have min frihed, fortæller den 46-årige gymnasielærer.

Foruden irritationen over at komme senere til og fra arbejde, går forsinkelserne også ud over hendes elever.

- Både eleverne og jeg er forberedte til undervisningen, og skal den aflyses, er det selvfølgelig super ærgerligt.

Korthuset ryster

Aktindsigten, som DR har fået, viser, at der er store uoverensstemmelser mellem Banedanmark og leverandørerne af signalerne, den franske virksomhed Alstom.

Fredag d. 17. januar var problemer med signalerne atter skyld i aflysninger på Svendborgbanen. (Foto: Foto: Terese Berg)

Siden januar 2018 har Banedanmark rykket Alstom for en samlet plan over udskiftningen af de nye signaler på Svendborgbanen.

Men den plan har Banedanmark her to år efter endnu ikke fået.

Det betyder, at Banedanmark nu ikke ved, hvornår arbejdet kan gå i gang.

- Jeg ville gerne kunne sige, at arbejdet på Svendborgbanen kunne begynde på en præcis dato. Men det kan jeg desværre ikke, siger Søren Boysen, der er direktør for signalprogrammet i Banedanmark.

Og det er ikke kun Svendborgbanen, der nu holder for rødt lys.

Det er bare ét ud af i alt 15 signalprojekter, som Banedanmark arbejder med i det østlige Danmark.